Natten til onsdag ved to-tiden fik Nordjyllands Politi et alarmopkald. En bekymret genbo kunne se en gård på Staunvej  ved Farstrup brænde på afstand. - Der var en formodning om, at eventuelle heste på ejendommen var i fare, fortæller vagtchef ved Nordjyllands Politi, Jesper Sørensen. Da brandvæsenet kom derud, kunne de konstatere, at det var stuehuset - og ikke stalden - der stod i flammer og var overtændt. Der blev tilkaldt ekstra tankvogn fra Løgstør samt lift fra Aars. - Stuehuset er udbrændt, men det var ikke beboet, fordi der kort før jul havde været brand, og derfor var det ikke egnet til beboelse. Efterforskning i gang Vagtchefen oplyser, at politiet nu skal til at klarlægge brandårsagen, som de betegner som "mistænkelig" på baggrund af de to brande med kort interval. Lidt i seks onsdag morgen var Nordjyllands Beredskab færdige med slukningsarbejdet.

Referat:
For anden gang på kort tid har der været brand på samme landejendom. Politiet betegner det som mistænkeligt.